Նախագիծ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ
Ո Ր Ո Շ Ո Ւ Մ

«_______» 2021 թ.  N ____ - Ն

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ
[bookmark: _GoBack]
Համաձայն «Հայաստանի Հանրապետության 2021 թվականի պետական բյուջեի մասին»  օրենքի 9-րդ հոդվածի 6-րդ կետի` Հայաստանի Հանրապետության կառավարությունը որոշում է.
 1. «Հայաստանի Հանրապետության 2021 թվականի պետական բյուջեի մասին» օրենքում և Հայաստանի Հանրապետության կառավարության 2020 թվականի դեկտեմբերի 30-ի «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» N 2215-Ն որոշման NN  2, 3, 4, 5, 9, և 9.1 հավելվածներում կատարել փոփոխություններ՝ համաձայն NN 1, 2, 3, 4, 5 և 6 հավելվածների։ 
2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:



ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ
1. Անհրաժեշտությունը. ՀՀ կառավարության վերը նշված որոշման նախագծի (այսուհետ` Նախագիծ) ընդունումը պայմանավորված է հարկաբյուջետային շրջանակի  վերանայման արդյունքում ՀՀ 2021 թվականի պետական բյուջեի հարկային եկամուտների ավելացմամբ և այն ՀՀ կառավարության պահուստային ֆոնդ ուղելու անհրաժեշտությամբ՝ հետագայում որոշակի առաջնահերթ ծախսերի ֆինանսավորմանն ուղղելու նպատակով:
     2. Ընթացիկ իրավիճակը և խնդիրները. ՀՆԱ-ի և մակրոտնտեսական մյուս ցուցանիշների կանխատեսումների վերանայման արդյունքում 2021 թվականի պետական բյուջեի հարկային եկամուտների ավելացումը, կանխատեսման տարբեր մեթոդների կիրառման պարագայում, Ֆինաների նախարարության կողմից գնահատվել է շուրջ 43.1 - 77.9 մլրդ դրամ (վերլուծությունը կցվում է)։ Ընդ որում, միջակայքի ստորին կետը ստացվում է այն մոտեցումների կիրառման պարագայում, որոնք հաշվի են առնում 2021թ. հունվար-մայիս ամիսների տնտեսության ճյուղային կառուցվածքի և հարկային եկամուտների փաստացի զարգացումնեը: Այսպես՝ հունվար-մայիս ամիսների փաստացի զարգացումների հիման վրա կարելի է նկատել, որ հատկապես տեղական հարկերի մասով հարկային եկամուտների աճը զիջում է տնտեսական ակտիվության աճին: Դա վկայում է այն մասին, որ առկա է հավաքագրումների տեմպի անկում (որը կարող է պայմանավորված լինել հարկունակ ՀՆԱ-ի դանդաղ աճով (ըստ ՀՀ ՊԵԿ-ից ստացված վերլուծության ՀՆԱ-ի հարկունակ ճյուղերի աճը ավելի ցածր է ոչ հարկունակ ճյուղերի աճից), ինչի շարունակման պարագայում 2021թ.-ին կարող է արձանագրվել հարկեր/ՀՆԱ ցուցանիշի նվազում: Սակայն, միևնույն ժամանակ տեղի է ունենում ներմուծման աճի արագացում, որը ուղեկցվում է ներմուծումից հավաքագրվող հարկային եկամուտների աճով: Վերջինս որոշ չափով կարող է փոխհատուցել տեղական հարկերի դանդաղ աճի հետևանքով հարկեր/ՀՆԱ հարաբերակցության նվազման ռիսկերը: Հետևաբար, հաշվի առնելով նշված գործոնները, 2021թ.-ին առավել հավանական կանխատեսում է համարվում հարկեր/ՀՆԱ հարաբերակցության՝ 2020թ. նկատմամբ անփոփոխ մակարդակը՝ 22.4%-ը, ինչի պարագայում հարկային եկամուտների ավելացումը կլինի վերոնշյալ միջակայքի միջին արժեքին մոտ՝ կազմելով շուրջ 60 մլրդ դրամ:
Աշխատանքային քննարկումների արդյունքում Պետական եկամուտների կոմիտեն, համակարծիք չլինելով 43 մլրդ դրամի գնահատականի հետ, առաջարկել է  պետական բյուջեի հարկային եկամուտների ծրագրի կանխատեսվող այլ միջակայք, ուստի քննարկվող նախագծով նախատեսվում է հարկային եկամուտներն ավելացնել 30 մլրդ դրամի չափով, նույն չափով համալրելով պահուստային ֆոնդը։
      3. Տվյալ բնագավառում իրականացվող քաղաքականությունը. Նախագիծը չի նախատեսում տվյալ բնագավառում իրականացվող գործող քաղաքականության փոփոխություն:
     4. Կարգավորման նպատակը և բնույթը. Նախագծի նպատակն է ՀՀ կառավարության ս.թ. դեկտեմբերի 30-ի N 2215-Ն որոշման մեջ ավելացնել 1139 ծրագրի «11001. ՀՀ կառավարության պահուստային ֆոնդ» միջոցառման գծով ծախսերն ավելացնել 30.0 մլրդ դրամով՝ ի հաշիվ 2021 թվականի պետական բյուջեի հարկային եկամուտների:
5. Նախագծի մշակման գործընթացում ներգրավված ինստիտուտները և անձիք. Նախագիծը մշակվել է ՀՀ ֆինանսների նախարարության կողմից և նախագծի մշակման գործընթացում այլ ինստիտուտներ և անձիք չեն ներգրավվել: Հասարակությունը սույն որոշման նախագծմանը նույնպես չի մասնակցել:
6. Նախագծի ընդունման դեպքում Հայաստանի Հանրապետության պետական բյուջեի եկամուտները և ծախսերը կավելանան՝ 30.0 մլրդ դրամի չափով:




ՏԵՂԵԿԱՆՔ
Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին

Նախագծի ընդունումն այլ իրավական ակտերում փոփոխությունների կամ լրացումների անհրաժեշտություն չի առաջացնում:
Նախագծի մշակման համար կիրառված իրավական ակտերն են` «Նորմատիվ իրավական ակտերի  մասին» ՀՀ օրենքը, «Հայաստանի Հանրապետության 2021 թվականի պետական բյուջեի մասին» ՀՀ օրենք և ՀՀ կառավարության 2020 թվականի դեկտեմբերի 30-ի  N 2215-Ն որոշումը:

